**POHJOIS-POHJANMAAN VALKOSELKÄTIKKAKANNAN SYNTY**

*Ari-Pekka Auvinen*

*Valkoselkätikka lienee kuulunut vähintään ajoittaisesti Pohjois-Pohjanmaan pesimälinnustoon aina 1960-luvulle saakka. Tämän jälkeen lajin esiintymisessä oli kolmen vuosikymmenen hiljaisempi jakso, kunnes vaellukset toivat tikan takaisin. Vuoden 2016 lopulla maakunnasta tunnettiin seitsemästä yhdeksään valkoselkätikkareviiriä. Varmistuneita pesintöjä tai pesintäyrityksiä on ollut kuusi.*

Valkoselkätikan voidaan arvella ennemminkin palanneen kuin saapuneen Pohjois-Pohjanmaan pesimälajistoon vuonna 2013 dokumentoidun pesinnän myötä, vaikka täyttä varmuutta varhaisista pesinnöistä ei olekaan. Lajin esiintymisen tarkastelu jaetaan tässä kolmeen jaksoon: 1) varhaisiin havaintoihin ennen lintuharrastuksen järjestäytymistä ja PPLY:n perustamista 1970-luvun alussa, 2) niukkojen arkistohavaintojen kauteen 1973–2007 sekä 3) valkoselkätikan uuteen tulemiseen viimeksi kuluneen kymmenen vuoden aikana.

**Varhaishavainnot**

Vanhat tiedot valkoselkätikan esiintymisestä Pohjois-Pohjanmaalla ovat hataria ja osin ristiriitaisiakin. On mahdollista, että valkoselkätikka on kuulunut etenkin kaskiviljelykaudella aina 1800-luvun loppupuoliskolle saakka Pohjois-Pohjanmaan pesimälajistoon. Melan (1882, s. xx) mukaan valkoselkätikka

*”Pesii harvalukuisena 63–64 leveysasteelle saakka. Lintuja on myös tavattu Kuopion seudulla, Sotkamossa, Oulussa ja Haukiputaalla, ym. Samoin kuin isotikan on myöskin valkoselkätikan esiintyminen hyvin epätasaista; toisinaan niitä on enemmän, toisinaan ei näe yhtään lintua moneen vuoteen.”*

Pohjois-Pohjanmaalla 64 leveyspiiri kulkee Himangalta Kärsämäelle ja isotikalla Mela tarkoittaa käpytikkaa.

*Pohjolan linnut värikuvin* -teoksessa (von Haartman ym. 196x) lähes 80 vuotta myöhemmin aiempia tietoja kuitenkin epäillään, mutta toisaalta esitetään myös uusia satunnaishavaintoja vuosilta 1949–1960 aina Lappia myöten. Kirjaan on kirjattu mielenkiintoinen havainto myös PPLY:n alueelta: Antti Kumpulainen havaitsi valkoselkätikan pesimäaikaan Hailuodossa vuonna 1957.

Einari Merikallion arkistosta löytyy reilu kaksikymmentä havaintoa valkoselkätikasta Pohjois-Pohjanmaalta, jotka ajoittuvat 1800-luvun ja 1960-luvulle välille (taulukko 1). Havainnoista kahdeksan koskee pesistä kerättyjä munia. Vaikka valkoselkätikka on saattanut kirjatun mukaisesti pesiäkin vuosina 1932–1947 Haapajärvellä ja Kärsämäellä, herättävät havainnot epäilyksiä. Pesistä on ilmoitettu kerätyn jopa seitsemän munaa ja myöhäisin kirjattu keruuajankohta on 15.6. Suomessa valkoselkätikkojen tavanomaisin munamäärä on kolme ja esimerkiksi viisi rengastusikäistä poikasta on tavattu vain kerran (viite). Lisäksi valtaosa valkoselkätikan poikasista lentää – ainakin nykyisin – jo toukokuun vaihtuessa kesäkuuksi.

Veijo Törnroosin *Ornis Fennicassa* 1960 julkaisemassa artikkelissa *Lintufaunistisia tietoja Pohjois-Suomesta, erityisesti Oulun seudulta* kirjoittaja listaa 16 havaintoa vuosilta 1948–1960.Törnroos päättä lajikatsauksensa sanoihin: ”*Edellisen perusteella näyttää ainakin satunnaisluonteinen pesiminen Oulun seudulla hyvin todennäköiseltä, vaikka pesälöytöjä ei olekaan tiedossani*.”

Päätelmänä varhaisista, ennen 1970-lukua tehdyistä havainnoista voidaan sanoa, että valkoselkätikka on havaittu Pohjois-Pohjanmaalla lintuharrastajien lukumäärä, määritystietous ja käytössä oleva optiikka huomioiden varsin usein. Alueen eteläosista on pesimähavaintojakin 1930-luvulta, mutta niihin liittyy epäselvyyksiä. Kaiken kaikkiaan lajin voidaan kuitenkin arvella olleen vähintäänkin satunnaispesijä levinneisyytensä pohjoisrajalla Pohjois-Pohjanmaalla aina 1960-luvulle saakka.

*Taulukko 1. Varhaiset valkoselkätikkahavainnot Pohjois-Pohjanmaalla. Mukaan ei ole otettu Merikallion arkiston seitsemää pesintää koskevaa havaintoa Haapajärveltä ja yhtä Kärsämäeltä niihin liittyvien epäselvyyksien vuoksi.*

|  |  |  |  |  |  |
| --- | --- | --- | --- | --- | --- |
| **Pvm** | **Kunta** | **Paikka** | **Yks.** | **Havainnoija** | **Lisätiedot, viite** |
| 1800-luku | Haukipudas | - | 1 |  | Grenquist 1943, Malmberg-Mela 1872 |
| 1800-luku | Haukipudas | - | 1 |  | Grenquist 1943, Malmberg-Mela 1872 |
| 1889 | Oulu | ”kaupungin sisällä” | 1 n | Ernst Blumén | Ammuttu; Merikallion arkisto |
| 14.6.1902 | Oulu | Pensaskari | 1 | Leopold Hägg | Merikallion arkisto |
| 15.10.1902 | Oulu | Hietasaari | 1 |  | Ammuttu; Merikallion arkisto |
| syksy 1903 | Kuusamo | - | 1 | Salla W. Weckman | Merikallion arkisto |
| kesä 1904 | Haukipudas | Purjekari | 1 |  | Ammuttu; Merikallion arkisto |
| 21.6.1916 | Kuusamo | - | 1 | Sig. Garnecki | Merikallion arkisto |
| 27.6.1916 | Haapavesi | - | 1 | Juho Hatunen, Aappo Lehto | Merikallion arkisto |
| talvi 1928 | Oulu | - | 1 |  | Hellemaa, Luonnon Ystävä 1945 |
| talvi 1934 | Oulu | - | 1 |  | Hellemaa, Luonnon Ystävä 1945 |
| 19.9.1948 | Oulu | Oulunlahti | 1 | M. Pääkkönen | Törnroos, Ornis Fennica 1960. 37: 101–117 |
| 20.8.1949 | Haukipudas | Hiue | 2 | Veijo Törnroos | Rautkari, Ornis Fennica 1955. 29: 49–63 |
| 4.5. & 14.6.1951 | Oulu | - | 1\* | Elja Herva | Törnroos, Ornis Fennica 1960. 37: 101–117 |
| 13.4.1952 | Oulu | Hietasaari | 1 | Veijo Törnroos |  |
| 13.5–1.6.1955 | Siikajoki | Tauvo | 1\* | Esko A. Lind ym. | Törnroos, Ornis Fennica 1960. 37: 101–117 |
| 16.–19.5.1956 | Siikajoki | Tauvo | 1\* | Juho Mannermaa | Törnroos, Ornis Fennica 1960. 37: 101–117 |
| 25.5.1957 | Hailuoto | - | 1 | Antti Kumpulainen ym. | Törnroos, Ornis Fennica 1960. 37: 101–117 |
| maaliskuu 1958 | Oulujoki | Hiironen | 1 | Unto Järvinen | Törnroos, Ornis Fennica 1960. 37: 101–117 |
| 28.9.1958 | Oulu | - | 1 | Osmo Lahdenperä | Törnroos, Ornis Fennica 1960. 37: 101–117 |
| 22.9.1960 | Oulujoki | Hiironen | 1 | K. Sirola | Törnroos, Ornis Fennica 1960. 37: 101–117 |
| 28.10.1962 | Oulu | Nokela | 1 | Kari Koskinen | Oulun Luonnonystävien lintukerhon arkisto |
| 28.1.1963 | Liminka | Alapää | 1 | Ilkka Härmä | Oulun Luonnonystävien lintukerhon arkisto |
| 27.9.1964 | Liminka | Pihlajajärvi | 1 | Harri Kannosto | Oulun Luonnonystävien lintukerhon arkisto |

**PPLY:n havainnot vuoteen 2007**

Ensimmäinen PPLY:n havaintoarkistoon tallennettu valkoselkätikkahavainto on tammikuulta 1988, jolloin Kari Varpenius näki Lapaluodossa paikallisen koirastikan (taulukko 2). Vuoden 2007 loppuun mennessä havaintoja kertyi yhteensä 20 eri yksilöksi tulkittavasta linnusta. Näistä kahdeksan syksyistä havaintoa koskee mitä ilmeisimmin vaeltavia lintuja ja niin ikään kahdeksan havaintoa on talvehtivista linnuista. Ajanjaksolle 1998–2007 sattuu myös kymmenen vuotta, jolloin lajista ei löydy ainuttakaan havaintoa.

Koko Suomen tasolla havaittiin syksyllä 1987 ja sitä seuranneena talvena ”vaelluksenomaista liikehdintää” (Tiainen 1988). Ensimmäinen tunnettu kunnon vaellus koettiin vuonna 1993, jolloin Suomeen arveltiin tulleen 200–300 lintua kaakosta (Laine ym. 1995). PPLY:n kolme ensimmäistä arkistohavaintoa sijoittuvat juuri näihin ajankohtiin. Seuraavat vaellusvuodet olivat 2003 ja 2004 (Laine 2010), joista jälkimmäisenä havaittiin PPLY:n alueellakin jo kolme eri yksilöä.

Ei sinänsä ole ihme, että havaintopaikkoina esiintyvät useat nykyiset reviirit – Pyhäjoen Parhalahti, Raahen Tammakari ja saaristo, Pattijoen Yrjänä, Oulunsalon Nenännokka sekä Iin Paasonranta – sillä näillä paikoin sijaitsevat myös eräät PPLY:n alueen parhaista tikkojen ruokailumaastoista. Kuitenkin osa havainnoista herättää myös epäilyjä siitä olisiko alueella voinut olla valkoselkätikkareviiri tai jopa pesintäkin jo ennen 2010-lukua? Miksi esimerkiksi talvehtinut naarastikka viihtyi Oulun Äimärautiolla aina toukokuun puoleen väliin saakka vuonna 1995? Tai mitä tekivät Kempeleen Liimatantiellä kesäkuussa 1997 liikkunut naaras tai niin ikään kesäkuussa 2005 Iin Paasonrannassa huudellut sukupuolelleen määrittämätön lintu?

Suomen valkoselkätikkakannan lopullinen romahdus ajoittuu samoille vuosikymmenille pohjoispohjalaisen lintuharrastuksen järjestäytymisen kanssa eli 1970- ja 80-luvuille (Valkama ym. 2011). Varsinainen aallonpohja tavoitettiin 1990-luvun puolessavälissä, jolloin koko maassa pesi arvioilta enää vain 20–30 valkoselkätikkaparia (Laine 2010). Näin ollen laji on ollut koko PPLY:n olemassa olon ajan (vuodesta 1973) yhdistyksen alueella harvinaisuus – muutamaa viime vuotta lukuun ottamatta.

*Taulukko 2. PPLY:n havaintoarkistoon ja Tiira-havaintotietojärjestelmään tallennetut valkoselkätikkahavainnot (eri yksilöiksi tulkitut linnut) vuoteen 2007 saakka. Lajin nykyisen yleistymisen voidaan katsoa alkaneen vuonna 2008, jolloin havaittiin jo 13 eri yksilöä.*

|  |  |  |  |  |
| --- | --- | --- | --- | --- |
| **Pvm** | **Kunta** | **Paikka** | **Tiedot** | **Havainnoija** |
| 14.1.1988 | Raahe | Lapaluoto | 1 k p | Kari Varpenius |
| 29.9.1993 | Pattijoki | Yrjänä | 1 m | Kari Varpenius |
| 30.10.1993 | Raahe | Hakotauri | 1 m | Heikki Tuohimaa |
| 5.3.–15.5.1995 | Oulu | Äimärautio | 1 n p | Jorma (vai Jouko?) Siira ym. |
| 29.1.–15.2.1997 | Haukipudas | Jokikylä | 1 k p | Kari Rannikko ym. |
| 1.10.1997 | Pyhäjoki | Parhalahti | 1 n p | Heikki Tuohimaa ym. |
| 13.6.1997 | Kempele | Liimatantie | 1 n p | Markku Paso |
| 8.3.1998 | Raahe | Lapaluoto | 1 p | Seppo Sirviö |
| 19.9.1998 | Siikajoki | Varessäikkä | 1 p | Marko Pohjoismäki ym. |
| 27.4.2002 | Liminka | Virkkula | 1 W | Jouni Pursiainen |
| 9.10.2004 | Oulu | Jätäri ja Karinkanta | 1 N | Antti Pesola ym. |
| 9.10.2004 | Hailuoto | Kujalannurkka | 1 NW | Juha Markkola & Hanna-Riikka Ruhanen |
| 20.10.2004 | Liminka | Temmesjokisuu | 1 p | Raili Ojala |
| 10.1.2005 | Oulu | Kasvit. puutarha | 1 n p | Teppo Rämä |
| 16.6.2005 | Ii | Paasonranta | 1 ä | Jouko Tuominen |
| 13.4.2006 | Pyhäjoki | Parhalahti | 1 k m | Tuomas Väyrynen |
| 25.–26.2.2007 | Siikajoki | Säikänlahti | 1 n p | Heikki Tuohimaa ym. |
| 30.9.–17.11.2007 | Oulunsalo | Nenännokka | 1 k p | Mikko Ala-Kojola ym. |
| 16.10.–16.12.2007 | Raahe | Tammakari ja Haapajoki | 1 k p | Jouni Majuri & Markus Hurme |
| 20.11.2007 | Tyrnävä | Parras | 1 k p | Tuomas Väyrynen & Miia Luukkonen |

**Toinen tuleminen**

Ensimmäiset viitteet valkoselkätikan runsastumisesta saatiin vuosina 2008 ja 2009, jolloin PPLY:n alueella vuodessa havaittujen valkoselkien määrä nousi ensimmäisen kerran yli kymmenen (kuva 1). Syksyllä 2008 oli koko maassa siihen saakka suurin valkoselkätikkavaellus, joka toi Suomeen ” hyvin varovaisesti arvioiden satoja uusia valkoselkätikkoja” (Laine 2010). Voi olla, että ensimmäinen tunnettu PPLY:n alueen valkoselkätikkapari on juuri näiden vaellusvuosien satoa, sillä tästä lähtien on Raahen saaristosta kertynyt havaintoja lajista lähes vuosittain. Esimerkiksi jo talvella 2010 havaittiin Pitkäkarissa ja Maapauhassa naaras- ja koirastikka yhdessä (Heikki Tuohimaa 7.2. ja Kalevi Riikonen 4.1.–24.3.).

Varsinainen jytky tuli kuitenkin syksyllä 2015, jolloin maahan virtasi tuhansia valkoselkätikkoja, joiden alkuperä lienee ollut aiempien vaellusten tapaan jossain Venäjällä (Laine 2016). Elokuun ja vuoden lopun välillä PPLY:n alueelta kirjattiin Tiiraan 128 havaintoa yhteensä 148 yksilöstä. Olen näiden havaintojen perusteella tulkinnut, että todellisuudessa havainnot koskivat noin 80 eri yksilöä. Kun tähän lisätään vielä alkuvuonna nähdyt kymmenen tikkaa, tulee koko vuoden summaksi huikeat 90 eri valkoselkätikkaa!

Vaikka seuraava vuonna 2016 ei syksyisiä vaeltavia lintuja juurikaan havaittu, tuli koko vuoden yksilösummaksi kuitenkin komeat 35. Oletettuja vaellukselta tulleita nuoria lintuja säilyi useita pitkälle kevääseen, mutta toisaalta yhtään lukurengastettua nuorta lintua ei löydetty enää syksyllä ja alkutalvella 2016.

*Kuva 1. PPLY:n alueella vuosittain havaittujen eri valkoselkätikkayksilöiden määrä 1990–2016. Artikkelin kirjoittaja on tehnyt PPLY:n havaintoarkistoon sekä Tiira-tietokantaan tallennettujen havaintojen tulkinnan poistamalla joko varmuudella tai todennäköisesti samaa yksilöä koskevat havainnot (ajallinen tai maantieteellinen päällekkäisyys).*

**Ensimmäiset varmistetut pesinnät**

Raahelaisten lintuharrastajien keskuudessa elää perinnetieto valkoselkätikan pesinnästä Raahen Viitajärvellä Malmitien varressa joskus 1980-luvulla (?), mutta dokumenttia tapahtumasta ei ole säilynyt. Kyseinen paikka, joka lienee säilynyt suojeltuna kutakuinkin samanlaisena tähän päivään, ei vaikututa kovin sopivalta tikan pesimähabitaatiksi. Kuitenkaan valkoselkätikan kohdalla ei voi olla varma. Lajin pesä sijaitsee tyypillisimmin valoisassa lehtipuuvaltaisessa metsässä, jossa on runsaasti lahopuuta. Toisaalta pesiä on löydetty myös havupuuvaltaisten metsien keskeltä yksittäisestä lahosta koivusta tai haavasta (Martiskainen 2011). Vahvin yhdistävä tekijä lienee kuitenkin veden läheisyys, joka toki Viitajärveltäkin löytyy.

Valkoselkätikan dokumentoitu pesimähistoria Pohjois-Pohjanmaalla alkaa kesästä 2013. Heinäkuun alussa Raahen Maapauhassa mökillään pitkiä aikoja viettävä Kalevi Riikonen lähetti silloiselle PPLY:n puheenjohtajalle, Esa Aallolle mökin ikkunan läpi kuvatun videon, jossa valkoselkätikkanaaras ruokki läskiruokinnalla lentopoikastaan. Lukurengastin muutamia päiviä myöhemmin videolla esiintyneen lentopoikasen Kalevin terassilla. Lintu on sittemmin opittu tuntemaan nimellä Hilima (tietolaatikko 1). Hiliman vanhempien – tuttavallisemmin Pepin ja Rubertin – reviiri löytyi seuraavassa helmikuussa ja on sen jälkeen ollut tarkassa seurannassa (tietolaatikko 2).

Keväällä 2014 löytyi asuttu reviiri myös Pyhäjoen Hanhikivenniemeltä, joka on saattanut olla Ankkurinnokan lukuisten kolojen perusteella asuttu jo pidempään. Maaliskuussa 2014 havaitsi Kari Varpenius Hylkeenselällä toisiaan puun ympäri ajaneen tikkapariskunnan ja minä löysin huhtikuun lopussa tuoreen pesäkolon, jonka kova tuuli oli harmikseni katkaissut päivää kahta aiemmin. Uutta koloa ei löytynyt eikä pesintää saatu varmistettua. Keväällä 2015 hävisikin sitten leijonanosa Hanhikivenniemen parhaista tikkametsistä Fennovoiman ydinvoimalanhankkeeseen liittyneiden raivauksien myötä. Yksinäinen naarastikka on kuitenkin nähty alueella vielä tämän jälkeenkin. Ironisesti osa Ankkurinnokan parhaista tikkametsistä on suojeltuina yhä pystyssä, mutta enää niihin ei ydinvoimalatyömaan tarkkaan vartioidun aidan vuoksi pääse.

Raahen saariston neljän perättäisen varmistetun pesinnän lisäksi tikkapari on pesinyt kesällä 2016 Oulunsalon Mäntyniemellä ja yrittänyt pesintää keväällä 2015 Lumijoen Selkämatalassa. Poikasia Pohjois-Pohjanmaan pesistä on rengastettu yhteensä kymmenen. Asuttuja reviirejä (kuva 2) on ollut edellä mainittujen lisäksi Raahen Siniluodossa ja Välikarissa (molemmat 2016), Siikajokisuulla (2013), Oulunsalon Akionlahdella (2016), Oulun Hietasaaressa (2016) sekä Iijokisuistossa (2009–2013 ja 2016). Viimeksi mainitulla paikalla valkoselkätikka on voinut pesiäkin, sillä seudun metsiä ei ole inventoitu kunnolla.

*Kuva 2. PPLY:n alueen valkoselkätikkareviirit 2000–2016.*

Tietolaatikko 1: Hiliman vaiheet tunnetaan hyvin (tulossa)

Tietolaatikko 2: Peppi ja Rubert – Pohjois-Pohjanmaan valkoselkätikkojen kantaäiti ja -isä (tulossa)

**Kirjallisuus**

Hellemaa, 1945. Luonnon Ystävä

Laine, T. 2016. Suomen valkoselkätikkojen seurantaraportti 2010–2015. Linnut-vuosikirja 2015: 12–19.

Laine, T. 2010. Suomen valkoselkätikat 2007–2009. Linnut-vuosikirja 2009: 51–55.

Laine T., Virkkala R. & Alanko T. 1995: Vaelluslinnuista ei apua. Valkoselkätikkojen pesinnässä katovuosi. Linnut 30 (3): 37–38

Martiskainen, K. 2011. Valkoselkätikka. Moreeni. 208 s.

Mela, A., J. 1882. Suomen Luurankoiset.

Rautkari, M. 1952. Kellon saariston linnustosta. Ornis Fennica 29 (2): 49–63

Tiainen J. 1988. Valkoselkätikka – uhanalainen. Lintumies 23 (5): 218–221

Törnroos, V. 1960. Lintufaunistisia tietoja Pohjois-Suomesta, erityisesti Oulun seudulta. Ornis Fennica 37 (4 ): 101–117

Valkama, J., Vepsäläinen, V. & Lehikoinen, A. 2011. Suomen III Lintuatlas. Luonnontieteellinen keskusmuseo ja ympäristöministeriö. <http://atlas3.lintuatlas.fi> (viitattu 15.1.2017)

von Haartman, L., Hildén, O., Linkola, P., Suomalainen, P. & Tenovuo, R. 196x. Pohjolan linnut värikuvin. Otava.

\*\*\*\*\*\*

Muuta:

Sarkanen M. & S., 1971: Huomioita valkoselkätikasta Dendrocopos leucotos. *Lintumies* vol.7 nr.1. s. 20-21

Tiussa J., 1973: Valkoselkätikan Dendrocopos leucotos havaintojen runsaus Rautjärvellä viimeisten 23 vuoden aikana. *Lintumies* vol.8 nr.1. s. 32

Sarkanen S., 1974: Valkoselkätikan Dendrocopos leucotos pesimäbiologiasta. *Lintumies* vol.9 nr.3 ja 4. s. 77-84

Järvinen O., 1979: Valkoselkätikkatyöryhmä perustettu - pesimähavaintoja kaivataan. *Lintumies* vol.14 nr.2. s. 92

Kauppi H. & Müller M., 1987: Valkoselkätikkatutkijat koolla Tvärminnessä. *Lintumies* vol.22 nr.4. s. 180-181

Virkkala R., 1987: Vetoomus valkoselkätikkahavaintojen ilmoittamiseksi. *Lintumies* vol.22 nr.5. s. 222

Pakarinen R. Nyberg M. & Alanko T., 1989: Valkoselkätikkapoikue kuoli lyijymyrkytykseen. *Lintumies* vol.24 nr.5. s. 216-218

Tiainen J. & Alanko T., 1989: Valkoselkätikan esiintyminen ja pesimistulos Suomessa 1989. *Lintumies* vol.24 nr.6. s. 268-273

Virkkala R., Alanko T. & Laine T., 1992: Valkoselkätikan esiintyminen ja pesintä Suomessa vuosina 1990–91. *Lintumies* vol.27 nr.3. s. 88-95

Laine T., 1993: Valkoselkätikka risteytynyt käpytikan kanssa. *Linnut* vol.28 nr.2. s. 19-20

Koskimies P., 1994: Pidä silmällä valkoselkätikkoja! *Linnut* vol.29 nr.2. s. 5

Toimitus, 1994: Valkoselkätikalla katovuosi. *Linnut* vol.29 nr.4. s. 43

Laine T., 1996: Valkoselkätikan esiintyminen ja pesitä vuonna 1995. *Linnut* vol.31 nr.3. s. 29-31

Toimitus, 1996: Valkoselkätikat tarvitsevat suojelualueita. *Linnut* vol.31 nr.4. s. 46

Taskinen J., 1997: Valkoselkätikalla vihdoin parempi vuosi. *Linnut* vol.32 nr.4. s. 22

Taskinen J., 1998: Valkoselkätikan pesiä löytyi 18. *Linnut* vol.33 nr.4 ja 5. s. 9

Sarkanen S. & Koivusaari J., 2001: Valkoselkätikan esiintymisestä Merenkurkun alueella. *Linnut* vol.36 nr.2. s. 34-36

Lehtiniemi Teemu, 2008: Valkoselkätikkakanta arvioitua suurempi *Linnut* vol.43 nr.3. s. 7